**Thommessen** (tidligere **Thommessen Krefting Greve Lund**) er et av de største advokatfirmaene i Norge og driver hovedsakelig med forretningsjus. Firmaet har over 300 ansatte, med mer enn 200 advokater og advokatfullmektiger og kontorer i Oslo, Bergen, Stavanger og London. Firmaet har 29 advokater med møterett for Høyesterett.Thommessen driver særlig med børs- og transaksjonsjuss, prosedyre og voldgift, samt generell forretningsjuridisk rådgivning. Firmaets klienter er i hovedsak norske børsnoterte selskap og utenlandske foretak.

Selskapet ble grunnlagt 19. januar 1856, da Hans Christian Grønn etablerte privat advokatpraksis i Oslo. Grønn ønsket å frigjøre advokatyrket fra embetsverket og kjempet for å gjøre forretningsjussen mer internasjonal. Grønn var regjeringsadvokat i perioden 1870-1873. Selskapet bisto ved opprettelsen av Norsk Hydro-Elektrisk Kvælstof-aktieselskap i 1905.

På 1990-tallet var det stor vekst og flere store fusjoner i den norske advokatbransjen. Denne utviklingen ble innledet med etableringen av «Thommessen & Krefting» i 1990, ved fusjonen mellom selskapene «Thommessen Karlsrud Heyerdahl & Brunsvig» og «Krefting & Løchen» (som var etablert i 1954). I 1991 fusjonerte «Thommessen & Krefting» med det som da var Norges største advokatfirma utenfor Oslo, selskapet «Greve, Greve, Greve & Lorentzen» i Bergen (som var etablert i 1928). I 1993 ble deler av advokatfirmaet «Lund & Co» ble innfusjonert og firmaets navn ble «Thommessen Krefting Greve Lund AS Advokatfirma». Fra den 1. september 2009 ble firmaets foretaksnavn endret til «Advokatfirmaet Thommessen AS».

Thommessen har vunnet en rekke kåringer de senere år, blant annet ble Thommessen i 2021 for trettende år på rad kåret som "Norwegian Firm of the Year" av Who's Who Legal i deres årlige pris for ledende advokatfirmaer i over 70 jurisdiksjoner, og som vinner av Chamber's Europe Award for beste norske advokatfirma i 2009, 2011, 2013 og 2021. I Prospera-undersøkelsen har Thommessen mottatt prisen for Norges beste advokatfirma i 2015, 2016, 2017, 2018 og 2020, og under IFLR Europe Awards 2020 ble Thommessen tildelt prisen for "National firm of the year – Norway". Firmaet ble i 2020 også kåret til årets fremste juridiske rådgiver innen fusjoner og oppkjøp (M&A) i Norge av Mergermarkedet.

Referanser
----------

1. ↑  Carlsen, Erlend Wessel (27. oktober 2020). «De 100 største advokatfirmaene: Et stort vakum under de 17 største». *www.advokatbladet.no* **(norsk)**. Besøkt 22. juli 2021.
2. ↑  Fyksen, Tilja (12. august 2020). «20 største advokatfirmaene omsatte for 10,4 mrd. i fjor». *kapital.no* **(norsk)**. Besøkt 22. juli 2021.
3. ↑  «Om Thommessen». *www.thommessen.no*. Besøkt 22. juli 2021.
4. ↑  «Advokatfirmaet Thommessen AS, Global | Chambers Profiles». *chambers.com*. Besøkt 22. juli 2021.
5. ↑  Beskrivelse i Thommessen-annonse i *Dagens Næringsliv*, 12. desember 2005.
6. ↑  «2021 Country and State Awards». *whoswholegal* **(engelsk)**. Besøkt 19. desember 2021.
7. ↑  «Awarded law firm of the year – for the 13th year in a row». *www.thommessen.no* **(engelsk)**. Besøkt 19. desember 2021.
8. ↑  «Rankings». *Kantar Sifo* **(svensk)**. 2. mars 2018. Besøkt 22. juli 2021.
9. ↑  Dahl, Tekst: Thea N. (16. mai 2018). «Thommessen på topp». *www.advokatbladet.no* **(norsk)**. Besøkt 22. juli 2021.
10. ↑  «IFLR Europe Awards 2020: winners announced». *International Financial Law Review* **(engelsk)**. Besøkt 22. juli 2021.
11. ↑  «Thommessen og ABG vant prestisjekåringer etter jubelår». *e24.no*. Besøkt 22. juli 2021.

Eksterne lenker
---------------

* (no) Offisielt nettsted Rediger på Wikidata